เฟรเซอร์ส โชว์ผลดำเนินงานแข็งแกร่ง ปันผลผู้ถือหุ้นอัตรา 0.60 บาท สูงกว่าปีก่อน 
เฟรเซอร์ส พร็อพเพอร์ตี้ ระบุศักยภาพแพล็ตฟอร์มอสังหาฯ ครบวงจร หนุนธุรกิจอสังหาฯ ฝ่าวิกฤตโควิด-19 ระลอกแรกไปได้สวย หนุนตอบแทนปันผลผู้ถือหุ้นสูงกว่าปีก่อนแตะ 0.60 บาท
14 ม.ค. 2564

นายชายน้อย เผื่อนโกสุม ประธานกรรมการ บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) และ นายปณต สิริวัฒนภักดี ประธานกรรมการบริหาร บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT เปิดเผยภายหลังการประชุมสามัญผู้ถือหุ้นประจำปี 2564 ในรูปแบบออนไลน์ ว่าจากศักยภาพพอร์ตโฟลิโอของธุรกิจอสังหาริมทรัพย์ครบวงจร ‘One Platform’ ที่ครอบคลุมธุรกิจประเภทที่อยู่อาศัย พาณิชยกรรม และ อุตสาหกรรม ส่งผลให้ FPT สามารถประกาศจ่ายเงินปันผลในอัตราหุ้นละ 0.60 บาท เพิ่มขึ้นจากอัตราเงินปันผลปีก่อนหน้าที่จ่ายในอัตราหุ้นละ 0.46 บาท โดยจะจ่ายเงินปันผลให้แก่ผู้ถือหุ้นในวันที่ 11 กุมภาพันธ์ 2564
ผู้บริหาร FTP กล่าวว่าจากการแพร่ระบาดโรคโควิด-19 ระลอกใหม่ บริษัทฯ ยังคงตอบรับและให้ความร่วมมือต่อนโยบายเว้นระยะห่างทางสังคมเป็นอย่างดี เพื่อเป็นส่วนหนึ่งในการช่วยควบคุมการแพร่ระบาดของไวรัสโควิด-19 จากการจัดประชุมสามัญผู้ถือหุ้นประจำปีผ่านสื่ออิเล็กทรอนิกส์เป็นครั้งแรก เมื่อวันที่ 13 มกราคม 2564 ที่ผ่านมา
พร้อมเปิดโอกาสให้ผู้ถือหุ้นได้ลงมติและสอบถามคณะกรรมการรวมถึงคณะผู้บริหารได้เสมือนการประชุมประจำปีทุกครั้ง แต่เพิ่มความปลอดภัยให้กับผู้ถือหุ้นด้วยการถ่ายทอดผ่านระบบอิเล็กทรอนิกส์ทำให้สามารถเข้าร่วมประชุมจากที่ใดก็ได้ โดยได้ทำการถ่ายทอดสดจากวิคเตอร์คลับ ชั้น 7 มิตรทาวน์ ออฟฟิศ ทาวเวอร์
ทั้งนี้บริษัทได้รับการอนุมัติในทุกวาระที่นำเสนอตามที่ได้กำหนดไว้ในหนังสือเชิญประชุมผู้ถือหุ้นของบริษัท ฯ ณ วันที่ 14 ธันวาคม 2563